Papersnake/gushiwen huggingface dataset:
挽方仲及签判二首
黄公度（宋代）

才华早岁妙中州，惠爱长存瘴岭头。
陈迹他年循吏传，遗文何日茂陵求。
平生业履一经在，投老功名万事休。
惟有岿然岘山石，往来涕泪不胜流。
梅花道人歌
黎光（明代）

梅花道人操行坚，萧萧白发今盈巅。开圃种梅常万树，对酒看花今几年。

冬来花开雪满川，景致好似孤山前。疏影横斜月有色，暗香浮动春无边。

花间读书事幽致，牙签玉轴联青编。岂知一室大如斗，能蕴春意涵全天。

我昔闻梅花，元是姑射仙。人间尘垢岂能染，冰肌玉质恒莹然。

夭桃谩粗俗，艳杏徒嫣妍。孤标挺然出寒谷，百卉不敢司春权。

吁嗟道人清且贤，生前结得梅花缘。寸心既会物外趣，高兴已在诸人先。

豪吟绝类灞桥客，清梦夜落西湖船。有时静坐梅花下，胸中皎皎冰壶悬。

我生酷爱梅，见花喜欲颠。浩然可同调，林逋堪并肩。

何当坐我梅屋下，弹琴酌酒同周旋。醉呼山童供纸笔，挥毫为赋梅花篇。
枕上四首呈子景舒
刘宰（宋代）

弦歌容与倦将迎，五斗看来一羽轻。
若也儿曹如此意，可容千载擅清名。
咏荔枝
王恭（明代）

忆昔开元日，繁华御里看。玉环天上去，无复到长安。

香沁琼浆冷，红垂火剂团。九重思玉食，驰贡未应难。
连得公济出山道中见示二篇鄙思枯涸奉和不暇且乞罢唱
释契嵩（宋代）

诗篇留落野人窗，又得虞卿璧一双。怪似蛟龙出古水，清如日月浸秋江。

赓吟何止夸山泽，变雅终须系国邦。为报诗家骁将道，雪阑休唱已心降。
客好
舒岳祥（宋代）

薄田岁罕收，柴门客多好。
车辙处厉趣，蒿莱不须扫。
邻家知客到，亦复馈梨枣。
酒尽当复沽，言论自颠倒。
万事皆可谈，慎忽谈世道。
咏史下·夏侯玄
陈普（宋代）

十家血染市朝红，更涨余波及李丰。
老子庄生真毒手，子元子上即而翁。
天津感事二十六首
邵雍（宋代）

云轻日淡天津暮，风急林疏洛水秋。
独步独吟人莫会，时时鸥鹭下汀洲。
莺啼序 次吴梦窗韵
吴湖帆（清代）

沧桑数经过眼，几离烟恨水。听江冷、怨曲琵琶，断魂还唱花蕊。

溯一片、流红暗谷，桃残杏敛余欢坠。自消凝深院，黄昏又绕愁思。

密约花娇，好景梦短，叹翩翩凤子。料南苑，吹却荼蘼，饯春风讯欲至。

凭危阑，幽情荡臆，感移日，华年弹指。漫垂杨，飞絮连绵，乱萦人意。

朝云破隙，暮雨敲窗，寄偃时寤寐。从细想，踏歌陌上，倦卧芳草，玩月楼头，共抛鲛泪。

而今旷望，河桥宿处，温衾舒玉犹慵展，况青镫、病榻添憔悴。

重帘悄揭，横空暝色天涯，夜沈浪淘沙里。

非关燕雀，愿作鸳鸯，与羽衣翡翠。便引醉、湖山佳丽，黛粉迷归，锦绣斜晖，鹭鸥盟起。

浮生渐老，行藏休问，伤心才尽方信美，总无言、骄马凭谁倚。

堪怜换酒旂亭，送客咸阳，尚余废纸。
买陂塘（与沈润宇、邓元实同赋）
刘埙（宋代）

暮云沈、凄凄花陌，荒苔青润鸳甃。娇红一捻不胜春，苦雨酸雨僝僽。从别后。但暗忆娉婷，几把垂杨蹂。香销韩袖。念莺燕悲吟，凤鸾仙去，空负摘花手。

铜铺掩，窥见文窗依旧。筝琶尘暗弦绉。欲圆春梦今犹未，怪得西飞太骤。凝伫久。拟待倩、鸿都羽客寻仙偶。青衫湿透。叹玉骨沈埋，芳魂缥缈，何处酹尊酒。
病後自咏
陆游（宋代）

狂豪扫去得衰残，数啜芳醪兴亦阑。
闭户交朋疏索尽，捐书日月破除难。
盘除鲜食生蔬美，衣耸吟肩束带宽。
赖有一条差自慰，高眠常到日三竿。
此君亭歌
毛渐（宋代）

玉堂视草儒林翁，暂凭熊轼来江东。
政成暇日开宴席，选胜共诣金仙宫。
幽亭虚敞竹森耸，低徊映日清阴重。
静坐爱此君，乃知雅尚人情同。
屏山叠石色苍翠，我疑巨灵掣断岷峨峰。
繁霜摧枯木，飞叶穿疏栊。
芳筵列时果，璀璨间青红。
羊肋细软蟹螯丰，兵厨酒善琥珀浓。
褫带就坐约烦礼，幅巾相向聊从容。
晤言与心契，至乐非丝桐。
高怀讵比晋七子，徒以散诞相夸雄。
饮余寓意对棋局，万事不足萦心胸。
人生天地间，宁异浮萍相值江湖中。
偶然会合复离散，东西南北随飘风。
须知此会不易得，为公更酹黄金钟。
约慧朗师筑室池上为终老计
成鹫（清代）

冷淡门头锦绣堆，银山铁壁势崔嵬。结成茅屋从师住，留得荷香待我来。

不定海珠明似月，无声石鼓响如雷。临岐指点经行处，牢锁重关未许开。
迎奉圣像四首 其四 太宗位。
郊庙朝会歌辞（宋代）

于显神宗，德洽区中。祥金烁冶，范兹睟容。殊庭胥宇，备物致恭。

明威有赫，降福来同。
寄四侄旊二首
王安石（宋代）

一日东冈上几回，百重云水隔苏台。
遥知别後诗无数，黄犬归时总寄来。
上元玩灯 其二
白玉蟾（宋代）

上界天官此按行，五云深处有箫笙。一轮宝月明如昼，万斛金莲开满城。
贡举人谒先师闻雅乐
王起（唐代）

蔼蔼观光士，来同鹄鹭群。鞠躬遗像在，稽首雅歌闻。

度曲飘清汉，馀音遏晓云。两楹凄已合，九仞杳难分。

断续同清吹，洪纤入紫氛。长言听已罢，千载仰斯文。
宴吴侯致语口号
刘学箕（宋代）

一昨初登大将坛，弓刀旗帜簇雕鞍。
连营壮士心先服，并塞胡雕胆已寒。
天上麒麟祥可卜，雕间日月老应难。
明年枢府为公寿，慷慨还知酒量宽。
游阳华岩 其二
赵师侠（宋代）

石罅空明石色鲜，霞舒乳滴巧雕镌。萦回栈道泉湍响，疑是仙家小有天。
送曹鼎臣君铸二首
方回（元代）

上下房曹氏，尝从谱系知。
科名凡几榜，家世例能诗。
文献风流在，才猷仕宦宜。
速须旁郡禄，归慰老亲思。
丰年有高廪诗
苏轼（宋代）

颂声歌盛旦，多黍乐丰年。
近见藏高廪，遥知熟大田。
在畴纷已获，如阜隐相连。
鲁史详而记，神仓赋且全。
舂人洪蓄积，祖庙享恭虔。
圣后忧农切，宜哉报自天。
偈颂一百六十首
释宗杲（宋代）

去年人看中秋月，今年人看中秋月。
今年人是去年人，去年月是今年月。
悼亡三首 其三
梅尧臣（宋代）

从来有脩短，岂敢问苍天。见尽人间妇，无如美且贤。

譬令愚者寿，何不假其年。忍此连城宝，沉埋向九泉。
次秀野杂诗韵 槟榔
朱熹（宋代）

忆昔南游日，初尝面发红。药囊知有用，茗盌讵能同。

蠲疾收殊效，修真录异功。三彭如不避，糜烂七非中。
春日送夫之长安
晁采（唐代）

思君远别妾心愁，踏翠江边送画舟。

欲待相看迟此别，只忧红日向西流。
偈颂四十二首
释祖先（宋代）

山润石含玉，林秀渊藏珠。
珠玉两交辉，情穷意难极。
送人入蜀
齐己（唐代）

何必闲吟蜀道难，知君心出嶮巇间。寻常秋泛江陵去，

容易春浮锦水还。两面碧悬神女峡，几重青出丈人山。

文君酒市逢初雪，满贳新沽洗旅颜。
少年问
白居易（唐代）

少年怪我问如何，何事朝朝醉复歌。

号作乐天应不错，忧愁时少乐时多。
初二夜月
苏福（明代）

三足金乌已敛形，且看兔魄一痕生。嫦娥不是梳妆手，终夜娥眉画不成。
再用治桥韵奉送毅夫按部将行
晁补之（宋代）

降羌当有甲齐山，叛虏应无马量谷。
莫忧斗米千钱贵，自可航河一苇足。
绣衣不但捕群偷，赦书蠲租亡者复。
知君劳倦神亦充，白发何妨面如玉。
杂兴四首
林逋（宋代）

短褐萧萧顶幅巾，拥书才罢即嚬呻。
耕樵可似居山者，饮馔长如病酒人。
闭户不无慵答客，焚香除是静朝贞。
前贤风概聊希擬，一刺偏多井大春。
梁州陪赵行军龙冈寺北庭泛舟宴王侍御（得长字）
岑参（唐代）

谁宴霜台使，行军粉署郎。唱歌江鸟没，吹笛岸花香。

酒影摇新月，滩声聒夕阳。江钟闻已暮，归棹绿川长。
赠窦五判官
韦渠牟（唐代）

故旧相逢三两家，爱君兄弟有声华。文辉锦彩珠垂露，

逸兴江天绮散霞。美玉自矜频献璞，真金难与细披沙。

终须撰取新诗品，更比芙蓉出水花。
题罗稚川所画临川罗益谦溪居图
揭傒斯（元代）

迢遰临川郡，泱漭元献里。浮上君子庐，闭户青林里。

连山烟景晏，断岸寒沙靡。日暮孤舟还，荒村隔流水。
和赵员外良佐赵韩王故宅
梅尧臣（宋代）

开国勋庸大，重城邸第宽。
枯杨映楼角，蔓草被墙端。
不见分香妾，空余斗鸭阑。
谁来悲孔雀，金翠羽毛残。
安分
释文珦（宋代）

鷃鹏虽有异，小大各逍遥。
静处安吾分，尘缘坐见消。
烟霞开古色，松柏尚高标。
更爱无生侣，时来伴寂寥。
在告家居示内
张耒（宋代）

虽云官事简，不似在家安。
晏晏妇子语，嬉嬉儿稚闲。
甘餐失粗粝，独酌置杯盘。
老觉偎绥好，莫将年少看。
蝶恋花·前题代人作
夏孙桐（清代）

绝妙新题徵乐府。璧俪珠衔，镜下仙姿睹。五万春花何足数。

秋下应被文鸳妒。

试与拈花参转语。郎面如花，谁更如郎否。珍重双声谐绛树。

镌苕重订燕兰谱。
林下十二子诗 菊子秀
王十朋（宋代）

子秀霜中色更嘉，金钱粲粲满庭阶。渊明异日开三径，端仗兹花慰老怀。
送赞可参议赴临安粹三首
郭印（宋代）

春水归舟疾，秋天去路高。
乍辞王俭幕，行佩吕虔刀。
畿甸略舒骥，海门须钓鳌。
平生忠信在，枕席过风涛。
南歌子 其一
陈克（宋代）

凤斝飞醇酎，龙筵喷异香。又还仁还祝延长。正对金风玉露、爽秋光。

一种庄椿老，五仙桂芳。当年天产窦家郎。须信来春同此、赋高唐。
罗台山道吴归里允初送至毗陵作诗赠别台山次韵答之因继作二首 其二
汪缙（清代）

流浪转增剧，吾生何处归。惯喧南郭籁，难息汉阴机。

云懒终衣岫，风勤偶掩扉。交情同脉脉，肯为辨今非。
又代作
项安世（宋代）

绛帷犀镇绣帘低，翠竹龙香锦帕齐。
百柂琼艘倾竹醖，千年眉寿辑萱闺。
堂东已见床堆笏，庭下行看玉满畦。
岁晚逢春知有意，天教齯齿受新禔。
次韵蒋德言游太白玉几两山
楼钥（宋代）

谁能饶舌强参禅，何用谈因更说缘。
生死本来无大事，晨朝须起夜须眠。
田家杂兴二首 其一
谢淞洲（清代）

深村犬迎吠，曙色行者稀。归人自城市，负荷返柴扉。

耒耜颇整理，蓑笠亦庶几。朝来拨春陇，泉脉流微微。

菖蒲亦已生，屋角梨花飞。物候有如此，东作慎无违。
艳歌行三首 其二
顾野王（南北朝）

齐倡赵女尽妖妍，珠帘玉砌并神仙。莫笑人来最落后，能使君恩得度前。

岂知洛渚罗尘步，讵减天河秋夕渡。妖姿巧笑能倾城，那思他人不憎妒。

莲花藻井推芰荷，采菱妙曲胜阳阿。
和公达过潘楼观七夕市
司马光（宋代）

织女虽七襄，不能成报章。
无巧可乞汝，世人空自狂。
帝城秋色可，满市翠帟张。
伪物逾百种，烂漫侵数坊。
谁家油壁车，金碧照面光。
土偶长尺余，买之珠一囊。
安知杼轴劳，何物为蚕桑。
纷华不足悦，浮侈真可伤。
和王夷仲至日有感
吴芾（宋代）

葭灰管里气初浮，阳长阴消不自谋。
吾道穷耶当复泰，此身老自不禁愁。
得闲正好寻诗社，乘兴何妨上钓舟。
拟待梅开同胜赏，且宽归兴少迟留。
示忠上人
释德洪（宋代）

哑羊苾刍纷作队，口吻迟钝懒酬对。猛公来自知足天，南山爽气增十倍。

为公放意谈海山，神颀透出形骸外。八月中秋滋露华，千岩尺璧生光彩。

正当刻志从炉峰，看子稳骑元气背。
哭林非斋师师与羊城争立督战三水赴汨罗之召八首 其七
谢元汴（明代）

毅魄犹堪雄鬼降，修能差与屈平双。不迁橘柚生南国，为采芙蓉涉大江。

俯视群儿临广武，兼形伯气汎吴艭。俊民凋落今如此，石濑飞龙泣夜凉。
酒泉子（十之七）
潘阆（宋代）

长忆高峰，峰上塔高尘世外。昔年独上最高层。月出见觚棱。

举头咫尺疑天汉。星斗分明在身畔。别来无翼可飞腾。何日得重登。
八月晦日游东山彦约有诗次韵为谢二首 其二
李光（宋代）

燕坐僧窗爇水沈，暂时尘务不关心。殿堂突兀诸天拥，花木扶疏曲径深。

节近重阳堪把玩，景如图画费摹临。秋晴急趁黄花约，短日凄风易作霖。
和庞学士
蓝方（宋代）

仰告明君乞得身，不妨林下戴纱巾。
满斟村酒浮琼蚁，旋钓溪纱鱠锦鳞。
元府乌鸦飞后夜，洞中花木镇长春。
吾官傥若为同志，个里才由两个人。
香橘二首
李石（宋代）

千林独觉一林芳，稼碧搀先送晓光。
鲁酒未妨杯雪冷，麝兰半杂袖风香。
跋范文公与尹师鲁帖
杨万里（宋代）

佳客千山得得来，主人双眼为渠开。
逢人莫说当时事，且泊南亭把一杯。
时宰生日诗三十绝 其二十七
周紫芝（宋代）

胸中治国计谁良，只有休兵是秘方。肯为八荒开寿城，能仁须号大医王。
友人远游
蔡士裕（宋代）

慵为香兰读楚骚，俊游不惮着鞭劳。
千钧驽底要方彀，百尺楼中气正豪。
水激鱼龙江月暗，云翻雕鹘海风高。
相逢要把精神对，应笑狂吟短发搔。
丁亥寿药房先生四首
陆文圭（元代）

曲度珠帘怀吕相，庑排红榜媚韩王。
先生清隐心如水，消得编诗一放香。
如梦令
吕渭老（宋代）

多谢西池桃李。伴我一春沈醉。能有几多香，陪了一江来泪。憔悴。憔悴。又是落花铺地。
长春花 其三
徐积（宋代）

一谢芳菲更不还，谁何娇步独盘桓。虽于物态为难有，却是时情总易阑。

日晒香肌难避暑，雪濡粉面亦禁寒。等閒莫使人知处，长与诗家醉后看。
峡路山行即事十首
袁说友（宋代）

双牛只叟一横犁，白水青秧透面肥。
是处喜经连夜雨，田家十口可无饥。
赋礼记
李百药（唐代）

玉帛资王会，郊丘叶圣情。
重广开环堵，至道轶金籝。
盘薄依厚地，遥裔腾太清。
方悦升中礼，足以慰馀生。
次韵杨宰思庭竹
陈造（宋代）

数寻脆碧袅轻阴，岁不知寒暑不侵。
属厌吟风仍啸雨，尽收县解入琴心。
次韵张慵庵言别就送
方回（元代）

屡陪幽话探玄关，虚往无何已实还。
远眺每穷千里外，佳吟时见一联间。
致身霄汉名方起，回首林泉意欲閒。
闻说姑溪卜新筑，会须容访郭青山。
如皋道中
吕本中（宋代）

客路三日雨，颇知袍裤单。长河贯沃野，薄酒动新寒。

晚日鱼虾市，秋风藜藿盘。衰颜定可笑，不必镜中看。
菊涧卜居
释居简（宋代）

王师且愿休，小为蕺山留。五月凉时过，千岩胜处游。

子耕无父业，弟唱有兄酬。好在牛腰轴，丁宁莫暗投。
寄台州使君五首
舒坦（宋代）

闻说天台太守家，全家日日在烟霞。
壶中夜酿云分润，洞裹秋香玉弄花。
四郭青山连市合，一江寒水抱城斜。
紫芝黄鹤应相识，梅福年来鬓欲华。
湖上晚归
释契嵩（宋代）

人间薄游罢，归兴寻旧隐。春岸行未穷，夕阳看欲尽。

岚光山际淡，天影水边近。自怜幽趣真，清吟更长引。
元夕呈冲卿侍郎
范成大（宋代）

人间胜事不常有，自古年华无重回。半夜飞云并行月，平明微雨拂轻埃。

莲花正在山头发，桃树应从洞里开。寄语夫君急行柬，省闱看是辟书来。
水调歌头 强村丛书校元刊此山先生集本
周权（元代）

十载几风雪，又酌玉京春。玉堂天上仙客，怜我倦红尘。却挽翩翩飞袂，东望赤霞晨气，高处访三神。上界足官府、翳凤快骑麟。感生平，歌慷慨，泪沾巾。天球苍佩，柰何偏属黑头人。岁晚相如多病，前日冯唐已老，憔悴不堪闻。长啸送明月，归枕北山云。
春雪
韩愈（唐代）

看雪乘清旦，无人坐独谣。拂花轻尚起，落地暖初销。

已讶陵歌轻，还来伴舞腰。洒篁留密节，著柳送长条。

入镜鸾窥沼，行天马度桥。遍阶怜可掬，满树戏成摇。

江浪迎涛日，风毛纵猎朝。弄闲时细转，争急忽惊飘。

城险疑悬布，砧寒未捣绡。莫愁阴景促，夜色自相饶。
别诗 其三
梁柱臣（明代）

怜君璚树姿，赠君菤葹草。心断竟何言，梦绕燕关道。
吴彦明秀樾堂
顾观（元代）

出郭卜居何所似，杜陵浣花溪水头。
桤林吟风草堂静，楠树接叶茅亭幽。
每从图史慰岑寂，复有琴尊陪燕游。
平生我亦爱清赏，他日访君须买舟。
刘后溪和雁湖即事诗十绝见示次韵
洪咨夔（宋代）

桔柏津头访昔游，夕阳衰草几番秋。
人心谁向忙中觉，天理须从定处求。
金盏子 水仙
赵以夫（宋代）

得水能仙，似汉皋遗佩，碧波涵月。蓝玉暖生烟，称缟袂黄冠，素姿芳洁。

亭亭独立风前，照冰壶澄彻。当时事，琴心妙处谁传，顿成愁绝。

六出自天然，更一味清香浑胜雪。西湖秋菊寒泉，似坡老风流，至今人说。

殷勤折伴梅边，听玉龙吹裂。丁宁道，百年兄弟，相看晚节。
新秋
华之望（清代）

嘉树千章覆石床，好携清簟午追凉。风来竹院茶声细，日转桐阴鹤梦长。

先涤烦襟依碧涧，待消轻暑制秋裳。闲凭曲沼浑无事，握取盈盈菡萏香。
无言兄以银壶作粥糜颇极其妙舟居夜饥顷刻可办戏作此诗
刘一止（宋代）

少年爱酒不废沽，滑稽鸱夷每随车。春禽似是知我意，日日劝我提葫芦。

侵寻老境筋力异，宿昔百嗜今一无。羁穷未免走四方，是口时赖薄粥糊。

怜君巧作此瓢壶，善为口计真不疏。上盖下丰腹胍𦘴，空洞可置升米馀。

釜汤外沸如隔膜，气塞不作声卢胡。须臾已复成淖糜，匀滑不减倾醍醐。

篷窗夜饥急星火，咄嗟而办功可书。山僧歙钵未足诧，考父古鼎非时须。

我闻壶中有高隐，日月或类蓬莱居。神仙有无事恍惚，山泽形貌常多臞。

不如一饱睡清熟，个中便是真华胥。
借东溪巷钱庄寓居
程公许（宋代）

荡荡青天隔九门，携孥飘泊此江村。
渔蓑且当青绫被，赐酒何如老瓦贫。
万轴书签须细阅，九还火候要重温。
少陵有句须参透，政藉幽居拙养尊。
将至富阳
虞俦（宋代）

宦路初无定，吾行有底忙。
江清针不聚，天远雁南翔。
整棹须平进，回澜亦太狂。
平生湖海意，何梦到凝香。
石庄临大江望江阴君山怀淮阴违尉用去年送行
孙应时（宋代）

日把文书揖上官，恐将心事负儒冠。
尘埃日月忙中度，学问工夫实处难。
莺谷已成经岁别，鹪巢且向一枝安。
绝怜对眼江南北，不得君山并马看。
酬李二十侍郎
白居易（唐代）

笋老兰长花渐稀，衰翁相对惜芳菲。
残莺著雨慵休啭，落絮无风凝不飞。
行掇木芽供野食，坐牵萝蔓挂朝衣。
十年分手今同醉，醉未如泥莫道归。
子尹乌桕轩小集
黎兆勋（清代）

藻米溪清漫溯洄，女媭移住白云隈。幽人无事或孤往，寒气今秋更早来。

零露萧疏乌桕落，当阶烂漫蜀葵开。晓风燮燮蝉声静，正要先生说饼来。
论语绝句一百首
张九成（宋代）

仁体从来不可名，方圆随处便成形。
要之自在初非力，以力为之恐失经。
赐吏部尚书宋荦予告还里
玄烨（清代）

久任封疆事，苏台净点尘。东曹班次重，北阙性情真。

怜旧吟风度，无文饯老臣。林泉益壮志，当乐故乡春。
题道光上人山院
张祜（唐代）

真僧上方界，山路正岩岩。地僻泉长冷，亭香草不凡。

火田生白菌，烟岫老青杉。尽日唯山水，当知律行严。
行路难
朱庆馀（唐代）

世事浇浮后，艰难向此生。人心不自足，公道为谁平。

德丧淳风尽，年荒蔓草盈。堪悲山下路，非只客中行。
寒食早起围炉中戏和林宗易韵二首 其二
陈傅良（宋代）

春工偏以速为神，谁管沉痾未觉春。禁得春寒长恣赏，甘心输与少年人。
愁倚栏令·和程正伯韵 其一
张振（明代）

春将暮，日方赊。鸟啼花。人在画楼深院里，唤茶茶。

罢闲愁，看栖鸦，枕儿上、云髻欹斜。正是海棠春睡去，莫惊他。
句
骆儒宾（金朝）

烹罴箨龙新上箸，修来秧马尚依墙。
严从礼求先照轩诗
赵蕃（宋代）

日上照万物，心明观一身。
为光讵资火，在我不关人。
张丽华
方一夔（宋代）

玉树歌残月上弓，谁将白刃斩春风。妄言若不惩高叟，断案如何服太公。
仿昭代诸家体三十八首 三十一 陈徵君继儒 閒居
王夫之（明代）

衡门过雪草心蠲，玉茗胎红透始暄。乍响青松烹紫笋，閒移斑始就黄绵。

茅山书至兼酬药，上海鹤归未买田。熟煮清酤添箬裹，为移春闰入新年。
长歌行
陆游（宋代）

我无四目与两口，但在人间更事久。
死生元是开阖眼，祸福正如翻覆手。
消磨日月几緉屐，陶铸唐虞一杯酒。
既非狗马要盖帷，那计风霜悴蒲柳。
灶突无烟今又惯，龟蝉与我成三友。
判知青史无功名，只用忍饥垂不朽。
更漏子·秋点长
黄机（宋代）

秋点长，秋梦短。怕见黄昏庭院。风窸窣，雨萧骚。倚窗魂欲销。候蛛丝，占鹊喜。依旧浓愁一纸。红袖黦，翠钿蔫。泪痕犹未乾。
寒夜
袁枚（清代）

寒夜读书忘却眠，锦衾香尽炉无烟。
美人含怒夺灯去，问郎知是几更天！
寿留余先生得生字
湛若水（明代）

自亲吾榜弟，如已拜先生。尚想趋庭教，无论翼世荣。

着鞭骢马逸，脱蹝柏台轻。平格多延考，留馀与戒盈。

逢辰歌岳降，初度纪王正。北斗斟元气，东皇进寿觥。

百龄符帝锡，三老会时亨。莫憾莱衣旷，贤劳在野坰。
减字木兰花
王之道（宋代）

尊前放手。铜钵声穷诗已就。姑射肌肤。舞罢缠头怎得无。

青腰更巧。搓粉团酥来斗妙。不敢方人。容色依稀似太真。
送朱季公守封川
楼钥（宋代）

桐乡汉有大司农，封守今推陈秀公。
君向邦人著遗爱，近追相业远家风。
嘉靖丙戌自五月不雨至于七月述忧
林俊（明代）

赤焰熬焦久，苍生涕泪重。黑峰曾起电，渴海不藏龙。

云汉心徒切，江河帝自封。发生销落外，禾黍更伤农。
金缕曲 宴寒碧庄醉后书壁
姚燮（清代）

匝地鞓红闹。买韶年、金樽玉管，露昏烟晓。翠叶垂鬟红上靥，花露如人娟妙。

人还怨、花难常好。明岁花开仍故色，看花人、无复年时少。

君不信，问啼鸟。

谁家院落亭台倒。有凄凉、颓垣斜日，破门荒草。红烛两行钗十二，一例凤回鸾抱。

空赢得、莺悲燕悼。但愿百年花对酒，算苍颜、未被东风恼。

君莫笑，杜秋老。
赠秦觏兼简苏迨二首
陈师道（宋代）

两秦并立难为下，万里长驱在此初。
别後未忘三日语，人来肯作数行书。
张汤治狱皆穷根本上欲释严助伍被汤日弗诛后
袁说友（宋代）

最是慈祥日，为臣惨刻闻。
弯弓屠善类，刺骨见深文。
流毒嗟苛吏，伤恩负此君。
不知惭簿责，一死尚何云。
赠三局能师二绝
苏辙（宋代）

得失従来似偶然，因师聊复问行年。
此生竟堕阴阳数，方信修行力未全。
旅食江干秋复春，归耕未遂不胜贫。
凭师细考何年月，可买山田养病身。
东风
赵崇鉘（宋代）

东风吹梅梢，飘摇泣香雪。
下有野草根，崭然竞时节。
吕颜野饮醉中寄五绝句次其韵
李廌（宋代）

醉乡天地一何宽，不问金壶与玉山。
暂得陶陶太古意，醒来应亦恶人间。
送仲宗之建安
李弥逊（宋代）

老翁更事几河沙，苦爱溪头管物华。
种竹成林心未足，买船载月思无涯。
黄莺唤友非多事，白鹭窥鱼更可嗟。
念子蓝舁晚山里，可能来共拾馀霞。
喜雪六首 其一
陈造（宋代）

寒空黯惨塞不开，筛琼屑玉卷地来。乾坤变灭定何意，风为披拂云剪裁。

和声载路天亦喜，簸弄花絮为春台。了知麦秋更好在，老农指此丰年媒。
岁朝
真山民（宋代）

画角声中旧岁除，新年喜气满屠苏。
阳和忽转冰霜后，元气更如天地初。
晚色催诗归草梦，春光随笔上桃符。
闭门贺客相过少，静对梅花自看书。
旅舍七首
敖陶孙（宋代）

少时重意气，裹剑师白猨。
神伤化碧血，泪尽如生元。
晚修漆园方，孔跖付一尊。
小山受岁晚，片云时归屯。
客来两团蒲，坐看茶烟翻。
渊明真可人，觞至辄忘言。
春暮喜晴酬袁户曹苦雨诗
何逊（南北朝）

振衣喜初霁。
褰裳对晚晴。
落花犹未卷。
时鸟故余声。
春芳空悦目。
游客反伤情。
乡园不可见。
江水独自清。
愿得同携手。
归望对都城。
山行
胡仲参（宋代）

石磴手难攀，林深去复还。
人行啼鸟外，僧住白去间。
野兴平秋水，吟魂绕暮山。
马头风作恶，潘鬓任阑珊。
和至聊述怀二首
王炎（宋代）

老气轩昂骥蹑云，丘园盘薄不求闻。
诗方平淡如摩诘，人亦清求似右军。
无以为家那得尔，幸哉有子不徒云。
凤雏自是尧廷瑞，翰墨场中早策勋。
寄周一秀才玄兼呈陈八处士炫
林鸿（明代）

薛老峰前夜咏诗，若为离别思凄其。忝于词客推前辈，久约林僧恐后期。

泽国未霜枫落早，山城上月鸟归迟。自惭浅薄非徐稚，赖有陈蕃是故知。
八月二十六日游万泉河
郑孝胥（清代）

沈阳无山沈战气，秋色真从万里至。绕城何处可登高，憎见诸羌踞僧寺。

北俗虽豪缺风雅，麇集屠沽作都会。东门闻道有泉源，便觉清甘起人意。

碧波潆洄仅十亩，傍水居然芦满地。残荷过桥香自远，秃柳数株堪小憩。

若能营此作园池，种树置亭亦殊易。纵民游观资养性，岂非从政所有事。

沉吟徙倚谁与言，自怪边尘损文字。
华盖山
唐元龄（宋代）

巍然独立九霄中，势压稀庐亘华嵩。
捣药声高蟾阙近，乘槎路涉鹊桥通。
三更见日生沧海，六月飞霜下翠空。
好挟千年王子晋，玉笙轻度碧桃风。
杂诗 其四
沈辽（宋代）

古人有精思，飘飘出天壤。遗形若屣履，宁复顾烦鞅。

高凤会幽趣，乃贻漂麦让。御寇好游适，初闻内观赏。

希夷本人境，奚惮不可往。有说即忘言，指象真为驵。
赋成中丞临川侍郎西园杂题十首 其五 柳
宋祁（宋代）

散漫飞绵阿娜枝，家家眺赏霁霜威。尽将烟叶偷眉妩，不为章街走马归。
花王三诗 其三 白牡丹
邓云霄（明代）

槛外温风绽锦囊，花王何事尚含霜。吹残柳絮难分色，落尽梨花为避香。

白玉堂前春欲暮，水晶宫里日初长。相逢谁是怜花者，虢国夫人爱淡妆。
白塔院
李新（宋代）

西风晴野快扬鞭，临水骦驹惜锦鞯。
萧寺凄凉几不到，巨楠苍桧碧参天。
劝诫诗二首
梵志（唐代）

恶人远相离，天者近相知。
纵使天无雨，阴云自润衣。
结交须择天，非识莫与心。
若知管鲍志，还共不分金。

我昔未生时，冥冥无所知。
天公强生我，生我复何为。
无衣使我寒，无食使我饥。
还你天公我，还我未生时。
赠都督马惟渊
边贡（明代）

斩将搴旗处处勋，冠军名姓旧曾闻。班超出塞先投笔，郤縠登坛且好文。

海泛直穷蛟蜃窟，山驱深入虎狼群。年来上马披重铠，誓靖风尘报圣君。
金山江天阁漫兴（三首）
王叔承（明代）

鸟外渔歌断水烟，隔江唤过打鱼船。
鲥鱼出网鲜犹活，笑掷船头三百钱。
江头
白玉蟾（宋代）

江上初收雨，云头尚恋山。
归帆巡古岸，晴草守沧湾。
夜坐次张士行太常韵
徐贲（元代）

练衣入夜更萧骚，草暗閒阶露渐凋。青鸟音书云外至，素娥环渐月中摇。

醉来犹记题罗扇，梦去曾教听玉箫。独坐无端思往事，秋风客馆正寥寥。
年老逢春十三首 其十二
邵雍（宋代）

年老逢春春不任，不任缘被老来侵。一身老去恶足惜，满眼春来何处寻。

红日坠时风更急，落花流处水仍深。流莺不悟芳菲歇，犹向枝头送好音。
题商文毅年兄墨竹
黄镐（明代）

渭亩移来今几时，风霜历尽有谁知。虚心劲节凌云表，占断东南第一枝。
雨霁看东园桃李行溪上进退格
杨万里（宋代）

药裹关心正腹烦，强排孤闷到东园。行穿一一三三径，来往红红白白间。

绕树仰看浑不见，隔溪回望不胜繁。村村桃李家家柳，脚力酸时坐看山。
次韵和中书李舍人勉元氏道宗奉宗兄弟之什
杨亿（宋代）

二难文彩少人过，落笔寻常祇患多。
兔苑暂游衝霰雪，龙门曾上困风波。
一囊负米犹为客，百步穿扬待决科。
更得词臣赠诗句，机云入洛擬如何。
新正独坐
陈方（元代）

柳叶参差兰叶长，西邻春酒郁金香。吾生不饮唯搔首，此物多情故恼肠。

发已镜添新岁白，书仍笔点旧时黄。向人节序年年异，来往犹烦礼数忙。
秋日辞
刘琏（唐代）

秋暑退兮凉风生，日皓皓兮云冥冥。去乡离家兮远徂征。

郁结纡轸兮难为情。登高四望兮渺茫茫，天低垂兮湖水明。

蒲柳衰兮萧瑟，芰荷彫兮凄凉。思丘垄兮天一涯，中心悲兮莫我知。

莎鸡啼兮夜蝉语，星河粲兮萤火飞。援雅琴兮不成音，拊余玦兮当此时。

徙倚徬徨兮夜未央，奋飞不能兮道路长。想故山兮粳稻熟，栗开苞兮桂飘香。

白云英英兮在山冈。德容孔昭兮怀哉勿忘。
秋日杂兴
范成大（宋代）

我友蓬蒿士，郤扫谢四邻。
内无三尺童，外无双蒲轮。
岂非骐骥姿，执辔难其人。
无衣可御冬，忍寒待阳春。
仰云发永叹，夜作寒螿呻。
奓户劝之起，怀宝善自珍。
秋月耿清夜，秋风卷曾云。
佳哉为谁欤？定为我与君。
莫嫌酒味薄，聊复相欢欣。
送僧之灵夏
贯休（唐代）

旧识为边帅，师游胜事兼。连天唯白草，野饼有红盐。

蕃近风多勃，河浑碛半淹。因知心似月，处处有人瞻。
山居即事
王镃（宋代）

选定唐诗手自编，醒时消遣醉时眠。
家家云气山藏雨，处处蛙啼水满田。
松树倒生临涧影，竹根斜挂过墙鞭。
客来无可延清话，旋摘新茶瓦鼎煎。
陈商卿挽辞
杨万里（宋代）

远绪传妫水，高风似太丘。萱堂鱼跃雪，兰砌鹗横秋。

杖屦疏金谷，莺花冷玉舟。行看紫鸾纸，告第贲松楸。
西山滴水岩二首
崔子忠（明代）

石似当空立，岩疑急就成。
雨花山庙湿，雷树羽宫晴。
绝壁洪荒在，阴畴晦朔并。
古潭龙夜语，徐戛应泉声。
宿姚氏延秀山房兼候王元孚不至
谢承举（明代）

何处平泉别有庄，新堂西崦筑溪堂。水风吹酒凉侵枕，山月窥人影到床。

睡熟黄紬诗梦远，坐销红烛世机忘。多情摩诘应趍约，谁貌骑驴华子冈。
今夕何夕
韩上桂（明代）

今夕何夕见春归，今日何日醉春辉。春风春雨知谁在，春草春春踏作泥。

已看春阁连春绮，况复春光照春水。春水波流去复回，春英暮落晓还开。

有时春尽能相忆，无复春来思更哀。
题偶耕书屋送谢右溪西归兼东左溪
唐顺之（明代）

长君昔挂西曹冠，青风漠漠沧江寒。少君复谢薇省吏，身世飘飖忽如弃。

归来对坐四壁居，箧中一卷种树书。谁言丘壑足枯稿，折腰昔日今何如。

五月黄梅雨茅屋，麦苗满田蚕上族。童稚欣欣笑相语，但免饥寒百事足。

吴国樗生少好游，三仕无成感四休。巳道栖栖非我事，将从沮溺问良谋。
次韵阎学士靖轩赠受益山居二首 其一
方回（元代）

十里方诸影绿鬟，空濛潋滟一窗间。天河不洗读书眼，未可同君上此山。
满江红·一舸归来
游次公（宋代）

一舸归来，何太晚、鬓丝如织。谩欢息、凄凉往事，尽成陈迹。山迫暮烟浮紫翠，溪摇寒浪翻金碧。看长虹、渴饮下青冥，危栏湿。谁可住，烟萝侧。俗士驾，当回勒。伴岩扃，须是碧云仙客。风月已供无尽藏，溪山更衍清凉国。恨谪仙、苏二不曾来，无人说。
劝农
楼钥（宋代）

一番好雨润桑麻，和气欢声十万家。
太守劝农才出郭，老农含万竞随车。
土膏泽泽地宜稻，云物阴阴天养花。
愿得四方无旱潦，尽教乐岁似东嘉。
题马伏波庙二首 其一
赵抃（宋代）

壮敌无前老未休，赏功销得到封侯。印归新息不还葬，似与诸蛮一报仇。
禅人并化主写真求赞
释正觉（宋代）

非思量处，无住而住，
离名象时，不为而为。
香象定中渡，寒蟾照复移。
世间了了虚空相，人事丛丛混沌眉。
饱参底句如何举，饭罢摩挲篾肚皮。
咏史上·武帝
陈普（宋代）

起上林苑赏方朔，发会稽兵惜虎符。
君侧此时三四辈，盍移东海换江都。
观蔡规画山水图
谢逸（宋代）

蔡生老江南，山水涵眼界。挥洒若无心，笔端生万怪。

树杪耸烟鬟，云端悬缟带。系舟枯柳根，茅屋临清派。

扫壁挂高堂，肃肃起清籁。君名定不朽，第恐缣素败。
送松台老丈过黄岩
葛绍体（宋代）

虽然相去百余里，亦是同栖一片云。
君向黄山我孤屿，思乡时节定思君。
又和毛子和郑荐玉
项安世（宋代）

长腰如玉稳如金，千里西城待一霖。
忧国元戎真沥血，还家倦客更关心。
卧听檐吹长疑滴，起看江云只愿阴。
但得街头官酒贱，速呼毛郑与同吟。
钱塘
孙承恩（明代）

钱塘名都会，山林多清妍。层城填华屋，巨栋相钩连。

歌吹日无虚，笙箫间丝弦。通逵接广陌，车骑何喧阗。

我来属清秋，况值升平年。游观邦人士，日醉湖堤边。

维兹盛官僚，地主多时贤。喜予斯文契，邂逅意亦虔。

名山古招提，扳游列芳筵。登临诚雅怀，王事靡敢愆。

万里方此始，心旌日悬悬。顾此简书畏，我行敢淹延。
姚山给事求山居六咏 其五 白石坡
杨士奇（明代）

松间白石坡，复带莓苔碧。常有素心人，独行看鸟迹。
中书令程文简公挽辞二首 其二
韩维（宋代）

政罢机衡后，功成屏翰间。未闻持节召，俄见挽丧还。

画戟空留第，丹旌独出关。忠劳不须问，宸篆揭碑颜。
偈颂二十九首 其五
释清了（宋代）

粗中辨细，门里出身。石女不孤，机梭暗泄。细中辨粗，身里出门。

暖气虽消岩上雪，冰壶未破劫前春。六门活计冷翛然，万顷琉璃寒彻骨。
送吕户曹仲敏
刘挚（宋代）

文章盈箧几千篇，去有山涛吏部贤。梅意向人冬至后，云阴含雪北风天。

非今是古俗皆尔，叹老嗟卑谁不然。知子已能操学谊，行藏吾欲看他年。
恭纪恩赐诗 其六 赐五味汤寝宫垂花帘下饮之
严嵩（明代）

中侍高擎五味汤，垂花帘下赐沾尝。如何说得天浆味，喉吻生凉齿颊香。
秋日遣兴
孙应时（宋代）

学书成癖故童心，颇复抱然得趣深。
一字千金亦安用，等间容我度光阴。
得京友信问曾观三叠水否因寄
董嗣杲（宋代）

破橐萧然不自休，芦黄苇白九江秋。
抗尘狂作两年客，看水悭为三叠游。
得酒问鱼愁入市，有书无雁却登楼。
征裘几揾思家泪，两眼凝穷桑落洲。
七夕
卢殷（唐代）

河耿月凉时，牵牛织女期。欢娱方在此，漏刻竟由谁。

定不嫌秋驶，唯当乞夜迟。全胜客子妇，十载泣生离。
鹊桥仙（红梅已谢）
韩淲（宋代）

红梅已谢，杏花开也，一片海棠犹未。春风吹我带湖烟，甚恰限、新晴天气。

黄昏楼上，烛花影里，拚得那回滋味。暗尘弦索拂纤纤，梦留取、巫山十二。
中渡至西俄洛
和瑛（清代）

朝渡雅隆江，浮梁乃舟造。山谷为我庐，又入西南奥。

深林蔽天日，人迹真罕到。凛冽刺毛骨，猬缩马牛踔。

小憩麻盖中，有如出冰窖。谁知镜海上，雪比琉璃曜。

日华炫素彩，护眼青丝罩。卅里波浪工，白霓愁远峤。

所欣阴曀合，绝顶快览眺。四围山卧平，万叠云垂倒。

仆从忙戒严，此间多劫盗。潜居黑帐房，长年无井灶。

弓箭各在腰，刀剑时悬鞘。斯言咄可怪，我乃粲一笑。

饥户守荒山，荒山多虎豹。呼取来坝来，为我作向导。
漫兴用郭羲仲韵
沈明远（明代）

近知消息苦难真，一日千回忆故人。
极目风烟迷黑海，惊心花鸟惜青春。
清谈王衍休挥麈，多事元规已污尘。
重上高堂见君面，碧梧翠竹喜青新。
春日即事四绝
王炎（宋代）

着人春气浓于酒，老眼倦看深浅红。
只有睡魔降未得，铜瓶鱼眼沸松风。
好事近
朱雍（宋代）

春事为谁来，枝上半留残雪。恰近小园香径，对霜林寒月。

危兰凄断笛声长，吹到偏呜咽。最好短亭归路，有行人先折。
重送 其二
文同（宋代）

燕尾归艎正稳，鸭头春水方深。不得同摇楚棹，与君齐到山阴。
秋夜渡扬子江
王玮（清代）

人事不堪浊，江流万古情。峰峦新画稿，星斗旧棋枰。

雁带秋声去，鱼惊月色明。扁舟轻一叶，夜到绿杨城。
巾子山翠微阁
戴复古（宋代）

双峰直上与天参，僧共白云栖一庵。
今古诗人吟不尽，好山无数在江南。
竹马子
郑文焯（清代）

寻桥柳荒泾，城芜古苑，去波孤艇。见帆明渚鸟，镫昏驿树，岚光催暝。

陡觉画角生，哀秋声在，水际空离景。对此恋前游绕，回阑凭断，斜阳红冷。

万感成幽阻，良辰易失，赏心难并。天涯顿雪双鬓。

愁入西风凄哽。但忆旧扇歌尘，小屏诗梦，人隔潇湘迥。

尊前雁落，满目关山影。
张唐民下第东归
祖无择（宋代）

学古功非浅，干时命尚迍。
拾青辜壮志，垂白念慈亲。
归路天同远，生涯世自贫。
吾知君道大，驰逐老风尘。
益侍者请赞
释普度（宋代）

面目可憎，胸中条直。
勿彼勿此，何损何益。
有将佛法当人情，一任破沙盆狼籍。
李子任侠好施予有古朱家剧孟风而文采胜之忽过余下榻留连竟日其空谷之慰可知也因赋近体一章赠之
王世贞（明代）

十年裘马自从容，肝胆中原惜未逢。倦后蓬蒿寻仲蔚，见来湖未失元龙。

青山半入囊中草，明月长寒匣里锋。震泽烟波三万顷，酒船诗卷莫辞从。
处州苍岭
翁卷（宋代）

步步蹑飞云，初疑梦里身。
村鸡数声远，山舍几家邻。
不雨溪长急，非春树亦新。
自从开此岭，便有客行人。
明堂观礼杂咏十三首·端门观习肆赦仪
王同祖（宋代）

百官常服拱端门，丹凤衔书下九阍。
宰相近前宣授了，齐班舞蹈谢君恩。
胡虏
洪适（宋代）

胡虏猖狂甚，妖星近日畿。
俄闻佛狸死，不得帝羓归。
虎旅空增灶，狼狐为解围。
人人说恢复，进退在投机。
过新昌
王十朋（宋代）

杖屦登关岭，山行无住时。客情浑在眼，乡思苦关眉。

石现金仙像，溪蟠阮肇祠。越山都几点，收拾上新诗。
醉眠亭
关景山（宋代）

杜老颠狂寻酒伴，经旬只走出空床。
输君纵饮还高卧，长有生涯作醉乡。
千秋岁
孙平仲（宋代）

春风湖外。红杏花初退。孤馆静，愁肠碎。泪馀痕在枕，别久香销带。新睡起。小园戏蝶飞成对。

惆怅人谁会。随处聊倾盖。情暂遣，心何在。锦书消息断，玉漏花阴改。迟日暮，仙山杳杳空云海。
赠莲花洞僧二首
董嗣杲（宋代）

山枯叶落晴纷纷，莲花洞前流水分。
流水自送夕阳去，洞上白猿啼白云。
过万安憩达观寺坐对水西芙蓉诸峰与客谈旧游久之是日得风船先上滩因步至神潭登舟
刘崧（元代）

达观寺前春水深，维舟汀树一登临。坐怜旧日经行路，愁绝新年怅望心。

苍峡雨声寒㶁㶁，白沙云气暮沉沉。不缘南上风帆急，犹拟凭高挹翠岑。
李将
高翥（宋代）

自小在行伍，得官因用兵。
筹边头发竖，入阵骨毛轻。
战马惜如命，宝刀都有名。
酒酣常骂坐，嫌客话升平。
赐知贡举晁迥
宋真宗（宋代）

礼闱选士古称难，都为陞沉咫尺间。
较艺清时公道在，抡材应得惠人寰。
摸鱼儿·甚一般
吴泳（宋代）

甚一般、化工模子。铸成一个拙底。生来不向春头上，却跨暮春婪尾。蓦省记。早冉冉花阴，нн循除水。虽然恁地。但笑咏春风，闲推鸣瑟，别自有真意。从前看，三十七年都未。醉生声利场里。浮云破处窗涵月，唤得自家醒起。别料理。那玉燕石麟，不当真符瑞。彻头地位。也须是长年，闻些好语，作个标月指。
怀高履常
陈泷（宋代）

苍头背锦囊，别我渡淮乡。
一去又无信，相思几断肠。
柳桥初过雨，瓜步正斜阳。
知已同行乐，应忘归路长。
代范忠宣挽中散某公三首 其二
毕仲游（宋代）

宿昔函关路，游人作上官。鸡鸣轩盖入，马到吏民安。

苦节摧头白，清名过齿寒。生平弹与挂，只是一朝冠。
广汉黄仲秉即转运使治之东作亭扁以楚翠盖取
张栻（宋代）

维衡屹南荒，作镇自开辟。
蟠根结地厚，面势倚空碧。
陂陀数州境，高下相接迹。
麓山乃其趾，神秀固未极。
定王十里城，处长上见山色。
知谁长在眼，嗟此尘中客。
观风君独暇，延纳到几席。
得句恍忘言，寄兴渺今昔。
自君之东来，民瘼极探索。
仁言彻九关，宁惧虎豹厄。
诹询遍南亩，民肥吾则瘠。
筑亭一舒啸，逮此百忧隙。
看山傥不愧，隐几亦聊适。
寄语后来者，此意当无斁。
御君得鬼歌有流水断桥人不渡夜深孤影月明中句因广其境成篇
王彦泓（明代）

夜永迷灵逐恨飘，漆灯闪烁隔溪桥。荒涂露下千虫歇，绝壑风生万木号。

水脉独来愁不渡，山阿谁在语相邀。由来地下悲秋况，还与人间共寂寥。
奖菊二绝
洪咨夔（宋代）

木犀满送第三香，交割秋光与后行。
细雨斜风篱下菊，安排青蕊做重阳。
桐柏观留别
白玉蟾（宋代）

身落天台古洞天，蒲团未暖又飘然。
如何菴不琼台地，想是吾非桐柏仙。
无复得餐三井水，未曾深结九峰缘。
杖头挑月下山去，空使寒猿啸晓烟。
西湖荷荡
庾楼（明代）

汎汎轻鸥外，风荷欲秀时。桥横漪水曲，寺隔远山湄。

绿影侵云湿，红光带雨欹。朝来烟景好，再许问花期。
丹元子步天歌 其三 西方七宿
王希明（唐代）

胃，三星鼎足河之次。天廪胃下斜四星，天囷十三如乙形。

河中八星名太陵，陵北九个天船名。陵中积尸一个星，积水船中一黑精。
示诸弟
陈舜俞（宋代）

吾家崛起蓬蒿间，先君为学良苦艰。
典衣买书教我读，平生贫窭不此悭。
岁晚才沾寸禄养，天祸无何颓泰山。
况时汝辈各少小，不及见汝学燕閒。
逮今孤露历岁月，渐觉长大成疏顽。
诗书堆积有素业，文章体要亦易攀。
固须仁义力造诣，慎择朋友少往还。
偏亲堂上待甘旨，况已齿龀双鬓班。
更可踟蹰忽荣养，不如乌鸟鸣关关。
官家公道禄寒畯，勉旃进取欢慈颜。
登华封台
曾永和（明代）

天开古洞隐山阿，秀色浮空拥翠罗。势控珠崖低太岳，地增金府壮炎坡。

石潭云绕龙行洞，岩树风清虎渡河。忆昔东山盘谷老，栖迟共奈赤苍何。
满江红 十一月初一纪游
邹祥兰（清代）

一叶兰舟，依约到、蓉湖深处。凝望去、吴天阔甚，且从容住。

残碧烧痕烟似织，乱红霜影秋如许。问春申、涧曲是谁家，潇潇雨。

玉堂酒，成虚度。金缕曲，看迟暮。只眼前景物，莫教辜负，落日半峰云树杪，西风两岸芦花渚。

算由来、画圣与诗豪，江山助。
鹧鸪天 其三 续读史吟补录，端午次日作
王鹏运（清代）

属国归来重列卿，杨家金穴旧知名。似传重订冰山录，那得长知颍水清。

仙仗入，箧书倾，空令请剑壮朱生。好奇事尽归方朔，殿角微闻叩首声。
崖堑口
郑珍（清代）

群崖力弄险，挤天作曲尺。树从开辟青，石积混沌白。

一溪中荡齧，闻声俯来黑。孤云带去鸟，飞避不留迹。

白日落其内，炎天起寒色。阴沈疑鬼宫，宛转入暗壁。

来者自天降，当顶踏我帻。两心各成惊，熟视始定魄。

盘盘逶地缝，忽出井口窄。觅路者谁子，此眼真有力。

是邦平播前，恍惚难尽识。一朝会平荡，茶盐得通易。

山川终古来，恐究沦异域。
郡圃观酴醾
刘子翚（宋代）

忆昔寻春西洛桥，酴醾结洞横朱架。
翠帷银网一番新，百万花头相枕籍。
飘摇羽客静疑仙，窈窕素娥娇欲嫁。
细蕤摘贮绛纱囊，扑鼻清香夺兰麝。
论花每恨流品杂，韵绝江梅此其亚。
纷纷红紫已空条，耿耿冰霜犹照夜。
只今漂泊一身存，海角逢春足悲咤。
银苞翠蔓宛如昨，瘦骨苍颜忽惊乍。
当时我最推少年，想见同游更衰谢。
洛阳园苑狐兔生，虏骑时来北邙下。
浮生荣悴均有老，万古兴衰那足讶。
南邻地主好襟怀，官事稍闲须命驾。
急须唤酒赏余研，恶雨狂风不相借。
食延寿红金桃再次八厓 其一
林俊（明代）

岁岁年年话食新，历来五百尚馀春。珊瑚珠缀油幢滑，孔雀钱开宝扇匀。

子小离家曾锡类，肉香掷地不沾尘。近来市井攘名姓，风味从尝恐未真。
赠孙雷师祈雨有应
张昱（元代）

天人本无二，万物备吾身。一诚苟无妄，呼吸皆鬼神。

南邦五六月，熯阳如火燉。法师念民食，升坛肆怒嗔。

符召五雷伏，龙起三江滨。风云随指顾，沛泽来逡巡。

岂惟盈沟浍，更且溢河津。道路接歌颂，田家具仓囷。

茫茫大钧内，造化岂不仁？安得法师辈，飞行遍八垠。

以兹云霓心，慰彼大旱民。
可叹
谢榛（明代）

世事底相迫，人间谁独醒。行歌仍白石，把阅且黄庭。

山迥云时出，天高霜夜零。菉葹无久色，松柏向人青。
和御制诗五首 其一
王质（宋代）

列圣兼仁武，随时议战和。伫开新日月，重照旧山河。

西北浮云敛，东南王气多。大唐功十二，一一付铙歌。
偕邵元直游吾谷
黄景仁（清代）

此间看山复看枫，谷口敞与平原同。长崖一障日边雨，高树独原天半风。

侧身忽觉躯干小，挈友恍在神仙中。山灵极知我曹乐，留住绝壁残阳红。
漂母岸
崔国辅（唐代）

泗水入淮处，南边古岸存。秦时有漂母，于此饭王孙。

王孙初未遇，寄食何足论。后为楚王来，黄金答母恩。

事迹遗在此，空伤千载魂。茫茫水中渚，上有一孤墩。

遥望不可到，苍苍烟树昏。几年崩冢色，每日落潮痕。

古地多堙圮，时哉不敢言。向夕泪沾裳，遂宿芦洲村。
赠风鉴
苏寿元（宋代）

空有奇胸貯石渠，功名不许老头丰。
凭君细阅寒窗下，还有它年房杜无。
逋客叔召听新声即事呈咏
王彦泓（明代）

烛珠红泪满铜荷，麝火香中一串歌。绰约肌肤和雪似，娉婷名串唤云多。

焙笙月给千笼炭，扫黛晨供十斛螺。风味独教诗客占，填词都到绛唇过。
送欧阳南卿并简胡绍立
王庭圭（宋代）

萧滩传榜到柴扉，喜见高名挂棘闱。二子文场初得隽，老夫茅屋亦增辉。

方惊绝岸孤峰出，更待刺云双鹄飞。卢肇风流今未泯，渡头重看锦标归。
赠徐涧滨谪任建阳
黄廷用（明代）

曕云怀欲往，授简滞归程。共喜君王圣，犹怜旅宦情。

绶花仍一命，符竹得专城。建水清如练，公馀可濯缨。
临川逢陈百年
李咸用（唐代）

麻姑山下逢真士，玄肤碧眼方瞳子。自言混沌凿不死，

大笑老瞳非久视。强争龙虎是狂人，不保元和虚叩齿。

桃花雨过春光腻，劝我一杯灵液味。教我无为礼乐拘，

利路名场多忌讳。不如含德反婴儿，金玉满堂真可贵。
贻夸者
司马光（宋代）

我乐非君乐，君忧非我忧。
蓬蒿与溟渤，终老不同游。
长平箭头歌
李贺（唐代）

漆灰骨末丹水沙，凄凄古血生铜花。
白翎金竿雨中尽，直余三脊残狼牙。
我寻平原乘两马，驿东石田蒿坞下。
风长日短星萧萧，黑旗云湿悬空夜。
左魂右魄啼肌瘦，酪瓶倒尽将羊炙。
虫栖雁病芦笋红，回风送客吹阴火。
访古丸澜收断镞，折锋赤璺曾刲肉。
南陌东城马上儿，劝我将金换簝竹。
三韵杂咏七首
李若川（宋代）

础润湿欲雨，月晕知有风。
大哉天地理，机熟潜可通。
念彼在世人，心隐无由穷。
挽诸葛寿之
孙应时（宋代）

幼学蒙题品，童心吒弟兄。
过从十年足，悃款一家情。
无力宽贫病，传书隔死生。
西风吹客泪，万里寸心明。
金城宫
薛逢（唐代）

忆昔明皇初御天，玉舆频此驻神仙。龙盘藻井喷红艳，

兽坐金神吐碧烟。云外笙歌岐薛醉，月中台榭后妃眠。

自从戎马生河雒，深锁蓬莱一百年。
蝶恋花 壬戍除夕
李佩金（清代）

红烛笼香檀篆细。杂坐离欢，倍是愁滋味。爆竹声中愁去未。

明朝又恐从新起。

最忆当年今夕事。柏酒春盘，灯下藏钩戏。斜倚屏山无限意。

不情不绪清清地。
又次韵
刘摰（宋代）

已踏云梯上翠岑，洞中闻说更幽深。夜惊寒雨生潇洒，愁起孤猿助啸吟。

白日昔传仙可学，青天今笑梦难寻。故应清兴无时尽，肯为淹留折此心。
缘识 其三十九
赵炅（宋代）

石室巢新燕，人心在眼前。飞云高去影，败叶拥流泉。

取舍凭认定，升沈勿自专。守贫知大道，盛事好攀缘。
水调歌头
葛长庚（宋代）

要做神仙去，工夫譬似闲。一阳初动，玉炉起火炼还丹。捉住天魂地魄，不与龙腾虎跃，满鼎汞花乾。一任河车运，径路入泥丸。

飞金精，采木液，过三关。金木间隔，如何上得玉京山。寻得曹溪路脉，便把华池神水，结就紫金团。免得饥寒了，天上即人间。
守居园池杂题·涵虚亭
文同（宋代）

石磴抱城回，入竹见虚槛。
前望佳景多，倚筇聊此暂。
坐春草亭怀谭韦庵
熊士鹏（清代）

去年亭畔草，又绿春草亭。朔雪老双鬓，春风吹不青。

富川故人屋，樊口木兰舲。空有王孙怨，鱼书付杳冥。
减字木兰花
戴复古（宋代）

阻风中酒。流落江湖成白首。历尽艰关。赢得虚名在世间。

浩然归去。忆着石屏茅屋趣。想见山村。树有交柯犊有孙。
墨庄十有为庐陵高半穷神道人题
张天赋（明代）

寂寂无声太古弦，先天冥会坐端然。光风霁月从烹炼，春蚓秋蛇共蜿蜒。

生意两间归范冶，广寒平地见婵娟。清泉白石堪脩禊，笔砚终身结好缘。
【仙吕】四季花
未知作者（元代）

一年三百六十日，花酒不曾离。醉醺醺酒淹衫袖湿，花压帽檐低。帽檐低，
吃了穿了是便宜。
昭君怨 元宵理发，折去一梳，忆非佳兆，作此自解，自妄言之，非妄想也
顾贞立（清代）

恰恰弓弓如月。常伴妆台梳栉。镜里一丝丝。是伊知。

偿足卖钗风韵。减却纤纤一寸。纵此懒云鬟。换金冠。
念奴娇·天风浩动
刘克庄（宋代）

天风浩动，扫残暑、推上一轮圆魄。爱举眉山公旧话，与客泛舟赤壁。一自奎星，去朝帝所，叹洞箫声息。空馀二赋，至今凄动金石。长记诗境平生，诗豪酒圣，亦自仙中谪。畴昔停桡追欢处，忍听邻人吹笛。董相林荒，贺公湖在，俯仰成陈迹。两翁已矣，年年孤负今夕。
雪后过访林氏诸子因留饮
李英（清代）

岁晏怜羁旅，寻君过竹林。
梅花残雪夜，杯酒故人心。
鸦暝迷宫树，云愁断塞砧。
相看能一醉，谁复问黄金。
小园
何应龙（宋代）

地占方方十丈宽，已栽花木四时看。
客来莫笑生涯薄，窗外新添竹数竿。
奠昭禅师
刘攽（宋代）

昭公不住世，岑寂白莲宫。煮水终还冷，浮云本自空。

诸天方丈室，万事百年翁。俯仰成今昔，萧萧鹤树风。
投别发运张职方
郭祥正（宋代）

萧萧乾叶欲辞柯，晓来更奈严霜何。明知飘泊不得已，请君试听离人歌。

生平学尽经济策，宗工大匠亲琢磨。三入长安献不售，困鳞怅望西江波。

感君聊借一杯水，六月炎蒸免枯死。高谈雄辩为我倾，古恨今忧对君洗。

卖薪给家妻子羞，淮阴胯下未封侯。故人骑龙不相助，子陵自欲追巢由。

拔山力尽真可伤，江湖安得重相忘。恩仇必报乃壮士，如今孰是韩张良。

玉手纤纤把金盏，更听新声碎瑶板。醉乡酩酊万事休，功名难成岁华晚。

噫吁嚱，秋风已老白云飞，乡关咫尺未能归。倚瑟而歌悲帝子，南山遥望泪沾衣。

愿君闻此颇矜恻，许借长帆还泽国。他日尧阶荐姓名，投老犹能奉鞭策。
温泉
罗邺（唐代）

一条春水漱莓苔，几绕玄宗浴殿回。

此水贵妃曾照影，不堪流入旧宫来。
察考取状答
李梦符（唐代）

插花饮酒何妨事，樵唱渔歌不碍时。
赠中宪大夫四川崇庆州牧常公殉节诗 其一
焦和生（清代）

妖氛仓猝起金川，慷慨儒臣奉檄年。报国孤忠生气凛，捐躯大节史宬传。

锦城祠在寒云杳，雪栈神留皎月悬。试向西州问遗老，歌思惠爱尚凄然。
和折子明丈闲居杂兴十首
赵蕃（宋代）

江清山照影，山净水为容。
纵复俯仍仰，难分边与中。
云兴绘后素，雨合听思聪。
安得渔舟去，于斯作钓翁。
邵子非谓予有天台之行见贻以诗次其韵
沈与求（宋代）

巉巉老气郁青霞，过我依然醉帽斜。为说惊魂招楚些，忍闻悲曲动胡笳。

扁舟犯雪来何许，健笔凌云语益嘉。莫笑海山风引去，要寻源上问桃花。
中秋月寄子由三首 其二
苏轼（宋代）

六年逢此月，五年照离别。歌君别时曲，满座为凄咽。

留都信繁丽，此会岂轻掷。镕银百顷湖，挂镜千寻阙。

三更歌吹罢，人影乱清樾。归来北堂下，寒光翻露叶。

唤酒与妇饮，念我向儿说。岂知衰病后，空盏对梨栗。

但见古河东，荞麦花铺雪。欲和去年曲，复恐心断绝。
次韵李参政李提刑见和雁湖观梅
魏了翁（宋代）

春事何须羯鼓催，好春全看未花时。
雨余庭院湖光湿，人倚阑干夕暝迟。
正会意时俄起起，到忘言处谩期期。
雁湖饮散人归后，曾问梅花复几枝。
偈
释道楷（宋代）

吾年七十六，世缘今已足。生不爱天堂，死不怕地狱。

撒手横身三界外，腾腾任运何拘束。
送友封二首（黔府窦巩字友封）
元稹（唐代）

桃叶成阴燕引雏，南风吹浪飐樯乌。瘴云拂地黄梅雨，

明月满帆青草湖。迢递旅魂归去远，颠狂酒兴病来孤。

知君兄弟怜诗句，遍为姑将恼大巫。

惠和坊里当时别，岂料江陵送上船。鹏翼张风期万里，

马头无角已三年。甘将泥尾随龟后，尚有云心在鹤前。

若见中丞忽相问，为言腰折气冲天。
以诗句咏梅·朔云为断蜂蝶信
方蒙仲（宋代）

风月本无穷，台观亦□恶。
妙处吾能言，却恐儿辈觉。
山中宿小民家夜闻虎因有感
冯时行（宋代）

虎叩门，山风袅袅吹黄昏。编蓬为户邻虎穴，敢于虎口寄浮生。

干戈时有人相食，吏猛于虎角而翼。虎叩门，不敢入，使我怆恻长叹息。
河湟有感
司空图（唐代）

一自萧关起战尘，河湟隔断异乡春。
汉儿尽作胡儿语，却向城头骂汉人。
秋日即事诗三章送元辅张罗山（恭录一章）
朱厚熜（明代）

拂暑金风动衮裳，满天商吹动新凉。
农家万宝收成后，十里遥闻禾黍香。
题李次云窗竹
白居易（唐代）

不用裁为鸣凤管，不须截作钓鱼竿。
千花百草凋零后，留向纷纷雪里看。
绍兴祀太社太稷十七首
佚名（隋代）

［函钟为宫］五祀之本，社稷有严。
芟柞伊始，夫敢不虔。
吉日惟世，式荐豆笾。
神其来格，用介有年。
鱼游春水 春暮
夏完淳（明代）

离愁心上住。卷尽重帘推不去。帘前青草，又送一番愁句。

凤楼帘远箫如梦，鸳枕诗成机不语。两地相思，半林烟树。

犹忆那回去路。暗浴双鸥催晚渡。天涯几度书回，又逢春暮。

流莺已为啼鹃妒，蝴蝶更禁丝雨误。十二时中，情怀无数。
对厅致语口号
洪适（宋代）

心倾葵藿斗南边，秩秩簪绅再就筵。方伯举杯均舜酒，外台连璧颂尧年。

望云鳌鳌跃三百，指日鹓行官九迁。秘殿此时同广宴，宫花深处拜传宣。
句 其二
王才元（宋代）

远墅炊烟近。
修真院访崔道士
真山民（宋代）

竹扉苍藓墙，林下小丹房。
风定香烟直，月斜帘影长。
瀹茶泉味别，点易露痕香。
安得栖尘外，求师却老方。
送李参知伯英入贺
欧大任（明代）

海邦玉帛向燕州，曾是中朝第一流。花簇鸣驺趋紫闼，露寒飞鹊绕彤楼。

铜龙刻漏星光晓，金爵觚棱月色秋。既醉君欢承曲宴，也应西拜富民侯。
偈五首 其一
释士圭（宋代）

万年一念，一念万年。和衣泥里辊，洗脚上床眠。历劫来事，祇在如今。

大海波涛涌，小人方寸深。
和柳郎中舒州潜庵二首
张耒（宋代）

浪走尘埃竟未甘，仙郎六十制潜庵。
门前山色云侵坐，峰下秋光水满潭。
野鹤避人巢古木，清猿乘月啸寒岩。
从今不作轩裳客，多买烟霞未是贪。
喜雪 其二
许及之（宋代）

拥火观书砚不冰，梅将雪访有交情。一寒依倚回春谷，三白牵连不夜城。

玉烛试于调鼎见，金穰安待剪幡迎。代耕无补妨贤甚，归去容成小筑成。
寒月送玄士入天台
贯休（唐代）

之子逍遥尘世薄，格淡于云语如鹤。相见唯谈海上山，

碧侧青斜冷相沓。芒鞋竹杖寒冻时，玉霄忽去非有期。

僮担赤笼密雪里，世人无人留得之。想入红霞路深邃，

孤峰纵啸仙飙起。星精聚观泣海鬼，月涌薄烟花点水。

送君丁宁有深旨，好寻佛窟游银地。雪眉衲僧皆正气，

伊昔贞白先生同此意。若得神圣之药，即莫忘远相寄。
冬日放言二十一首
张耒（宋代）

我初谪官时，帝问司酒神。
曰此好酒徒，聊给酒养真。
去国一千里，齐安酒最醇。
失火而遇雨，仰戴天公仁。
偈颂九十三首
释梵琮（宋代）

春雪消，春水足。
春风吹起洞天云，落梅点破苍苔绿。
言发非声，色前不物。
耗电量头露眼睛，虚空里揣出骨。
林间衲子乐无为，晓来唱个太平曲。
新岁相逢伏惟万福。
仗锡山
释文珦（宋代）

高寒雪窦顶，仗锡更幽深。
瀑布几年雪，清猨终日吟。
四窗标郡目，片石表山心。
太白诛茅后，灵踪尚可寻。
次韵辛起李长篇
王洋（宋代）

十年爪牙官，百世传风流。每思先贤范，烂漫涕不收。

争夺世界中，萧洒自十洲。辛使东洲望，翘材错薪槱。

干戈一相寻，贤愚自相仇。六鳌失所负，群贤困道周。

人如辛使者，往往官屡休。用舍方坎壈，身世同蜉蝣。

但闻公卿间，饱诵才业优。爵禄纵可辞，岁月那得媮。

向来成名时，石室书盍紬。奈何俯仰中，窘路拘骅骝。

嘶鸣合亨涂，飘泊仍海陬。嗟予才每下，粗能别薰莸。

识面苦不早，论交亦何尤。长裾曳非难，骛棹惊莫留。

既怀难会恋，那无轻去愁。方今草寇猖，健儿炊矛头。

金盘集卫霍，藜糁甘轲邱。不知到死处，真得饱暖不。

行当扪牵牛，快愿同桴浮。
张生示予咏菊诗且古之作者迟晚之意颇同体状
魏野（宋代）

正当摇落独芳妍，向晚吟看露泫然。
还似六宫人竞怨，几多珠泪湿金钿。
关山月
刘基（明代）

关山月明风恻恻，万里黄云杂沙砾。夜深羌笛吹一声，征人相看泪沾臆。

古人以绥服奋武卫，耕战守禦不外求。何人倡此戍边策，千载以贻中国忧。

关山月，圆复缺，何忍年年照离别。愿得驰光照明主，莫遣边人望乡苦。
次韵知郡安抚元夕赏倅厅红梅
范成大（宋代）

春入林梢一再风，破寒匀染费天工。
虽然媚荡新妆别，只与横天旧格同。
午枕乍醒铅粉退，晓奁初罢蜡脂融。
後来颜色休论似，夹路漫山取次红。
燕贡士
苏辙（宋代）

泮水生芹藻，干旄在浚城。
桑鸮同变响，苹鹿共和鸣。
秋晚槐先堕，霜多桂向荣。
清尊助劝驾，急管发欢声。
勇锐青衿士，淹通白发生。
芬芳杂兰菊，变化等鹍鲸。
去日衣冠盛，归时里巷惊。
坐中词赋客，愧尔一经明。
沧洲兄席上咏冰
陈璋（清代）

客醉宜供醒酒冰，水晶盘内露寒棱。直疑夏月常堆雪，不待秋风始扫蝇。

裁作花纹看顷刻，削成山势笑凭陵。多君心地清如许，好为人间散郁蒸。
洪武癸酉正旦雨明日雨中夜雷电又明日雨四日阴曀严寒西北风大作口号
陶宗仪（明代）

迎春半月先，寂历过新年。鸡狗羊猪忌，风雷电雨全。

玄冥虽代谢，阳德未昭宣。有待阴霾散，乾坤始泰然。
六言四首 其二
方回（元代）

楼中老子无事，座上梅花盛开。闭目不闭鼻孔，暗□□□自来。
寄范文子
吴惟信（宋代）

身老心无事，何曾恋故乡。风烟拟画卷，冰雪满诗囊。

魂梦江湖阔，语言兰蕙香。城中虽久住，多只到僧房。
送闻人伯卿赴铜陵
范成大（宋代）

雪压关山昼掩扃，故人何事短长亭。折腰直为瓶无粟，便腹犹怜笥有经。

牒诉尘埃头更白，简编灯火眼终青。可怜东壁辉光外，寥落江湖处士星。
湖南江西道中十首
刘克庄（宋代）

贾生废宅草芊芊，路出长沙一怅然。
今日洛阳归不得，招魂合在楚江边。
灯夕同陆姬过胡姬并怀侯双
张献翼（明代）

君不见张敉名字在月中，又不见乞歌携妓张红红。
灯火未然月未出，名字不闻五百弓。
白月已来黑月去，三五能供几番醉。
心计对饮同三驺，何如买笑携诸妓。
街头巷口自为歌，博塞藏阄总成戏。
昔年残腊逢春阳，然灯每夜客满堂。
今夜朋来贫未足，酒过墙头食无肉。
南方腾笑北献嘲，贱于犬马轻于毛。
数点虽非九枝艳，也知今夕为元宵。
夜未央，从吾好。
身衣鹑，手执翿。
酒因境多，年随情少。
或云布衣雄世郑康成，或云叩门乞食陶渊明。
绿烟朱火青楼起，一杯一杯情未已。
放意且留欢，遗老堪忘死。
陆姬立之监，胡姬佐之史。
胡一抗吾吭，陆二提吾耳。
忆昔侯姬尝去来，来时往往相尔汝。
谓我非常人，爱我无常语。
攀玩今宵少一人，安得侯双唤张敉。
西山
王安石（宋代）

西山映水碧潭潭，楚老长谣泪满衫。
但道使君留不得，那知青更忆江南。
张鸿勋惠枯看云吟稿作长歌奉柬即送其南还
曹庭枢（清代）

病夫高枕掩关卧，晨罢栉沐惟枯坐。有客投我诗一编，急起把枯积懑破。

砰訇振作钟镛声，错落咳成珠玉唾。十年人海奔堀堁，诗笔不留点尘污。

吁嗟乎！山鬼笑人文不灵，素衣化缁衫犹青。小住为佳归亦得，扬舲南指垂虹亭。

送君行，饮君酒。顾此身后名，期在勿速朽。台阁诸公自衮衮，富贵岂同金石寿。

但令作述高等身，何必黄金印悬肘。君归林屋勤著书，肯学丈人山隐居。
赐苏易简
宋太宗（宋代）

翰林承旨贵，清净玉堂中。
应用咸依式，深严比更崇。
归家思值日，入内集英风。
儒措门生盛，高明大化雄。
华阳吟三十首
白玉蟾（宋代）

气盖山河心胆粗，不能学剑不搜书。
夜来掇得乾坤动，火候温温守玉炉。
民谣
许醇（宋代）

龙阳古昔惟荒野，石险山深甲天下。始闻魏将征蜀时，阁道通行有来者。

缘崖傍涧萦居止，风景宁将他郡比。地稀平陆少稻梁，菽麦荞糜而已矣。

此土瘠薄不出谷，税廪不踰三百斛。我朝设官屯戍兵，供亿常于左绵督。
野步
刘子翚（宋代）

野步忘归远，春心不自休。
管弦非老伴，风雨定花仇。
柳暗深深路，溪寒小小楼。
谢娘歌白伫，此意可忘忧。
李少卿与苏武诗三首
佚名（两汉）

良时不再至，离别在须臾。
屏营衢路侧，执手野踟蹰。
仰视浮云衢，奄忽互相逾。
风波一失所，各在天一隅。
长当从此别，且复立斯须。
欲因晨风发，送子以贱躯。

嘉会难再遇，三载为千秋。
临河濯长缨，念子怅悠悠。
远望悲风至，对酒不能酬。
行人怀往路，何以慰我愁。
独有盈觞酒，与子结绸缪。

携手上河梁，游子暮何之。
徘徊蹊路侧，悢悢不能辞。
行人难久留，各言长相思。
安知非日月，弦望自有时。
努力崇明德，皓首以为期。
奉和李相公早朝于中书候传点偶书所怀奉呈门…中书相公
权德舆（唐代）

五更钟漏歇，千门扃钥开。紫宸残月下，黄道晓光来。

辨色趋中禁，分班列上台。祥烟初缭绕，威凤正裴回。

斧藻归全德，轮辕适众材。化成风偃草，道合鼎调梅。

渥命随三接，皇恩畅九垓。嘉言造膝去，喜气沃心回。

东阁延多士，南山赋有台。阳春那敢和，空此咏康哉。
徐稚山给事慶八十乐语口号
陆游（宋代）

欲知主圣本臣忠，倾尽嘉谟沃舜聰。
同载方如周吕尚，安车不数汉申公。
日烘盎盎花光暖，燭映鳞鳞酒浪红。
白首同朝各强健，莫辞爛醉答春风。
送安都秀才北还
钱起（唐代）

年少工文客，言离却解颜。不嗟荆宝退，能喜彩衣还。

新月来前馆，高阳出故关。相思东北望，燕赵隔青山。
崇阳道中作四首 其二
李纲（宋代）

溪清石齿齿，山远木苍苍。落日烟景暮，西风粳稻香。

茂林归鸟雀，平隰下牛羊。月露浩如洗，凄然欲结霜。
幽兴
陈必复（宋代）

自折疏花插小瓶，醉眠明月读骚经。
白云也识幽人意，分与秋山一半青。
元德皇后升祔一首 《显安之曲》。
郊庙朝会歌辞（宋代）

显矣皇妣，德侔柔祇。升祔太室，协礼之宜。耀彼宝册，列之尊彝。

惟诚是厚，永佑庆基。
西湖日暮
释永颐（宋代）

渺渺春湖夕霭浮，落花飞燕打兰舟。
游人半入烟城去，月照笙歌上水楼。